Treba li u Vukovaru postavljati ploče s natpisima i na latinici i na ćirilici promašeno je pitanje, jer se svodi samo na to jeste li lijevi ili desni i ne govori puno o problemima u Vukovaru, kazala je književnica Ivana Simić Bodrožić gostujući u emisiji Nedjeljom u 2 na HRT-u.

- Problem s ćirilicom vrh je ledenog brijega jedne politike koja traje već dulje, smatra Simić Bodrožić pojašnjavajući kako bi se politika trebala baviti bitnim stvarima i životom u Vukovaru.

- Ne može se smiriti sve toliko brzo, može proći 100 godina, ništa ne može biti bolje samo od sebe, ljudima se treba pomoći, treba nešto napraviti da bi se stvari poboljšale, kaže. Prema njezinom mišljenju, gradu bi trebalo nešto poput centra za mir koji bi se bavio ljudima koji su preživjeli traume.

Voditelju Aleksandru Stankoviću književnica, koja je i sama prošla ratne strahote što ih je opisala u romanu Hotel Zagorje, priznala je da joj nije lako gledati ćirilicu u Vukovaru, ali tvrdi da bi se s vremenom priviknula na dvojezične ploče ako bi se druge stvari u gradu poboljšale.

Stožer govori: Ne želimo ćirilicu. To je kriva poruka jer problem nije ćirilica. Sve je krivo postavljeno, nije problem ćirilica već ono što se dogodilo. Provukao se dobar dio ljudi koji su sudjelovali u zločinima nakon zakona o aboliciji. Teško biti je biti Srbin u Vukovaru, pogotovo ljudima koji ne žele potpirivati vatru nego žele živjeti normalan život, kazala je Vukovarka. Smatra da bi trebalo govoriti o tome koliko ljudi još nije pronađeno.

Snimku možete pogledati ovdje.

>>Ponovno skinute dvojezične ploče: \'Nisu dobrodošle u Vukovaru\'

>>Za što sam se spremna potući Ivane Simić Bodrožić